
מתוך: יהודה זולדן, מועדי יהודה וישראל, מרכז שפירא תשס"ד, עמ' 424-415
חסה לא מרה למרור

א. עדיפות המרור

ב. טעם של ירק הנקרא מרור

ג. שיטת הרמב"ם- חמישה מינים מרים

ד. שיטות הפוסקים- עדיפות חסה גם אם היא לא מרה 

כיום עם שובנו לארץ ניתן לאכול מרור ממיני הירקות עליהם דברה המשנה. החסה במקומותינו היא איננה מרה תמיד, ובכל זאת יש לקחתה כמרור.
 בחלק ניכר מקהילות יוצאי אשכנז נהוג היה לקחת למרור ירק חריף הנקרא כריין. ירק זה גדל בקיץ והיו שומרים אותו במעבה האדמה לפסח. אעפ"כ יש שעדין ממשיכים לקחת את החריין כמרור, אך בשל חריפותו הרבה הם מפוררים את הירק כדי שיהיה ניתן לאכלו. 

א. עדיפות המרור

במשנה בפסחים ב, ו :

ואלו ירקות שאדם יוצא בהן ידי חובתו בפסח: בחזרת, בתמכא ובחרחבינא ובעולשין ובמרור.

בגמרא בבבלי פסחים לט ע"א:

חזרת- חסא... מרור- מרירתא. (רש"י: חסא- ליטוגא... מרירתא- אמירפווי"ל והיא פופרץ).

בגמרא בבבלי שם מובאות דעות נוספות המצביעות על מינים נוספים אותם ניתן לקחת למצוות מרור. מכאן שרשימת המינים שבמשנה, אילו הם שמות עצם פרטיים של מינים שונים, המתאימים למרור. אך עם זאת ישנה גם הגדרה כללית למרור, וכך מסכמת הגמ' שם:

אחרים אומרים: כל ירק יש לו שרף ופניו מכסיפין. אמר ר' יוחנן: מדברי כולן נלמד ירק מר יש לו שרף ופניו מכסיפין. אמר רב הונא: הלכה כאחרים.

על אף שכל מין שנכלל בהגדרה זו, מתאים למרור, יש עדיפות למין הראשון הנזכר במשנה- החזרת שהיא החסה. כך עולה מהמסופר בהמשך הגמרא שם:

רבינא אשכחיה לרב אחא בריה דרב דרבא דהוה מהדר אמרירתא. (רש"י- פופרץ). אמר ליה מה דעתיך דמרירין טפי, והא חזרת תנן? ותנא דבי שמואל חזרת? ואמר רב אושעיא מצוה בחזרת? ואמר רבא מאי חזרת חסא, דחס רחמנא עילוון? ואמר ר' שמואל בר נחמני אמר ר' יונתן למה נמשלו מצריים כמרור, לומר לך מה מרור זה שתחילתו רך וסופו קשה, אף מצריים תחילתן רכה וסופן קשה? אמר ליה הדרי בי.

רש"י שם בד"ה למה נמשלו כמרור: דכתיב 'וימררו את חייהם' (שמות א, יד). ובד"ה תחילה רכה: בתחילה נשתעבדו להן ע"י שכר שהיו שוכרין אותן. (ע"פ סוטה יא ע"ב; שמות רבה א, יא). רבנו פרץ שם מפרש על פי ירושלמי (ונראה שכונתו למסופר בבמדבר רבה טו, ב; תנחומא בהעלותך יג) שבתחילה פרעה עצמו היה עושה עמהם מלאכה, והיו אומרים להם ראו שהמלך עצמו עושה מלאכה והם באים ועושים.

רבינא מעלה חמש טענות על מנת להוכיח את עדיפות חזרת על פני כל המינים האחרים הנזכרים בסוגיה, אף שיתכן שמין אחר, כדוגמת אותו ירק הנקרא מרור- מרירתא, מר יותר מהחזרת- החסא. הסיבות בגללן החזרת עדיפה על השאר הם:

1. היות החזרת- החסא, מנויה ראשונה במשנה. 2. כך גם בדברי בדברי שמואל בגמרא שם. 3. דברי רב הושעיא שהמצוה העדיפה היא בחזרת- חסא דוקא. 4. דרשת רבא שהקב"ה חס עלינו. 5. דרשת ר' יונתן המדמה את המצרים למרור.

רש"י שם בד"ה מצוה, כותב שדברי ר' הושעיה שמצוה בחזרת היא בעקבות דרשות רבא ור' יונתן. כך כותב גם הר"ן שם. עוד נוסיף שדרשת ר' יונתן היא על מרור, אך כונתו על החזרת, מאחר ובענין זה הם עוסקים, ואנשים גם רגילים לקרוא לחזרת מרור. כך פירשו הר"ן רבנו דוד וראשונים נוספים שם.

מסוגית הבבלי נלמד שלושה דברים מרכזיים:

1. במינים הנזכרים במשנה, וכן בכל ירק אחר שהוא מר יש לו שרף, ופניו מכסיפין, ניתן לקים מצות מרור.

2. יש עדיפות למרור על פני כל המינים האחרים בשל היותו נמנה ראשון במשנה, ובשל הדרשות. 

3. לא עצמת המרירות בשעת קיום המצוה בעת האכילה היא זו שקובעת את עדיפות הירק, אלא הדרשות המסבירות את תוכן מצות מרור שבתורה.

ב. טעם של ירק הנקרא מרור

 בירושלמי בפסחים ב, ה הדברים מוצגים באופן שונה, וניתן להצביע על ארבעה הבדלים בולטים

1. בנוסח המשנה שבירושלמי, הסדר הוא אחר: חזרת, עולשין, תמכא, חרחבינה ומרור. אם כי יש להעיר שגם בנוסח הבבלי שם, כשהגמ' מבררת את סוגי הירקות שבמשנה, הסדר הוא כמו נוסח המשנה שבירושלמי.

2. בירושלמי הפירוש של חזרת הוא חסין, בדומה לאמור בבבלי, אך מרור הוא לא מרריתא כמו שבבבלי, אלא ירק מר ופניו מכסיפין ויש לו שרף. בבבלי הגדרה זו שמשה דגם כשם עצם כללי, לכל ירק שעומד בהגדרה זו, ואילו בירושלמי זהו תיאור של ירק מסוים, כשם עצם פרטי.

3. בירושלמי אין דוגמאות נוספות לסוגי מרור אחרים כפי שמופיע בבבלי. הדיון הוא רק סביב חמשת המינים שבמשנה.

4. בירושלמי אין דיון בשאלת עדיפות החסה על פני המינים האחרים הנזכרים במשנה. שם מתקים דיון על החסה האם היא כלל מרה, והאם היא בכלל ראויה למצות מרור. וכך כתוב שם:

התיבון, הרי חזרת מתוק, הרי אינו קרוי חזרת אלא מתוק? ר' חייא בשם ר' הושעיא כל עצמן אין הדבר תלוי אלא בחזרת. מה חזרת תחילתה מתוק וסופה מר, כך עשו המצריים לאבותינו במצרים. בתחילה 'במיטב הארץ הושב את אביך ואת אחיך' (בראשית מז,ו), ואחר כך 'וימררו את חייהם בעבודה קשה בחומר ובלבנים' (שמות א, יד).

אין הכרח להסביר שמהירושלמי עולה שיש עדיפות לקחת חזרת דוקא למצוה.

הדרשה באה להסביר את הדמיון שבין תהליך גידול החסה, לבין תהליך השעבוד במצרים, ומבחינה זו דומה דוקא החסה יותר מכל מין אחר, למרות היותה מתוקה.

גם מתוך סוגית הירושלמי נוכל להסיק שלוש מסקנות, אשר לא תואמות בכולן לאמור בסוגית הבבלי: 

1. רק חמשת המינים המוזכרים במשנה ראוים למצות מרור. 

2. אין כל עדיפות מיוחדת לחזרת- החסא, על פני כל המינים האחרים, על אף הדמיון הבולט שבין תהליך גידול החסה, לתהליך השעבוד. 

3. לא עצמת המרירות בשעת קיום המצוה בעת האכילה, היא זו שקובעת אם הירק ראוי למרור, אלא הדרשות המסבירות את תוכן מצות מרור שבתורה.

מסקנה ג' שבבלי ובירושלמי מלמדות, על אף השוני שבין הדרשות- רך וקשה, מול מתוק ומר, שאין הכרח שבשעת אכילת מרור נרגיש טעם מריר בפה, אלא טעם של ירק הנקרא מרור, ובשלב זה או אחר של הגידול ניתן גם להרגיש בטעמו המריר. מסקנה זו שוה בתלמודים, אם כי הגיעו אליה, בדרך שונה. בבבלי בשל הדיון בשאלת עדיפות החסה על פני המינים האחרים, ובירושלמי בעקבות הדיון האם החסה כלל ראויה למרור. גם תוכן הדרשות שונה. בבבלי מתואר שלבי הגידול של החסה מבחינה חיצונית, ובירושלמי אופן הגידול מבחינת הטעם, שזו בחינה איכותית.

נצין שיש מפרשים שמאחדים את הבבלי והירושלמי ובמיוחד בדרשה המשוה בין המרור למצריים. כך בספר המכתם והמאירי שם, ומפרשי הירושלמי. הרש"ש שם מצין לשוני שבין התלמודים.

ג. שיטת הרמב"ם- חמישה מינים מרים

הרמב"ם בהל' חמץ ומצה ז,יג פסק אחרת מהפוסקים דלעיל. וכך כתב:

מרורים האמורים בתורה הן: החזרת והעולשין, והתמכה, והחרחבינה והמרור. כל אחד מחמשת מיני ירק אילו נקרא מרור. ואם אכל מאחד מהן או מחמשתן כזית יצא.

גם בפירוש המשנה בפסחים שם כותב הרמב"ם: "ואמרו מרורים נופל על אילו שמנה" במשנה, וגם שם מפרש שמרור הוא שם עצם פרטי של מין מסוים. הבית יוסף בטור או"ח סי' תעג כותב: "אמר ר' הושעיא מצוה בחזרת. ולא ידעתי למה השמיטו הרמב"ם. אולי שהוא מפרש מצוה נמי בחזרת אע"פ שהיא מתוקה ואין בה מרירות". אמנם בהגהות מימוניות על הרמב"ם שם אות כ, מצין שיש עדיפות לחזרת, ואם אין לו יחזר אחר עולשין, וכל המוקדם במשנה מוקדם באכילה, אך ברמב"ם עצמו אין הדברים כתובים.

נראה להסביר שהרמב"ם פסק באופן עקרוני כמו הירושלמי, שם לא צוין שיש עדיפות לחזרת על פני המינים האחרים, וכן לא מוזכרים שם מינים אחרים מלבד המנוים במשנה. הרמב"ם כתב את סדר המינים כמו בירושלמי, וכן הרמב"ם כתב שרק חמשת המינים הללו קרואים מרור, דבר שעולה בבירור בשיטת הירושלמי כפי שהוסבר לעיל.

 נראה לומר עוד שהרמב"ם הדגיש שחמשת מיני ירק אילו קרואים מרור, ולא כתב שלחמשת מיני ירק אילו יש טעם מרור, וכונתו להדגיש שאין צורך לאכול דבר מר וכמובן לא את המריר ביותר, אם כי יש במינים אילו מרירות מסוימת שהרי אלמלי כן לא היו נקראים מרור.

על פי הנחה זו שהרמב"ם פסק כירושלמי, אין צורך להסביר כמו שכתב הרב יוסף קאפח בפירושו לרמב"ם שם, שדברי אחרים בבבלי בפסחים לט ע"א האומרים שמרור הוא כל ירק שיש לו שרף, ופניו מכסיפין, באו להגדיר רק את המינים שמוזכרים במשנה, וזו הגדרה בתוך הגדרה, סימן בתוך סימן, הכר בתוך הכר, רק לאותם חמישה מינים בלבד. לדברינו, כאמור לעיל במסקנה א' שבבבלי ובירושלמי, הגדרה זו בבבלי היא הגדרה לשם עצם כללי, ואילו בירושלמי זהו תיאור לשם עצם פרטי, והרמב"ם כאמור, פסק כירושלמי. הרמב"ם גם לא הזכיר במפורש בדבריו הגדרה זו כלל, אם כי כתב שחמשת המינים הנמנים במשנה בלבד הם אילו הקרואים מרור.

יתכן להסביר עוד שהרמב"ם הסתיע מהבבלי אלא שהוא למד אחרת את האמור שם. רב אחא לא חיזר אחר ירק מסוים שנקרא מרור- מרירתא, כפי שפירש רש"י, אלא חיזר אחר הירקות היותר מרים מאילו השנויות במשנתנו. כך מפרש את הגמרא בעל המכתם, (ואכן המהדיר שם מצין שאין זה כפירוש רש"י). רבינא בדבריו לרב אחא שולל כלל עדיפות של מין זה על פני האחר, אלא שאומר לו שאם כבר הוא מחפש סדרי עדיפות בין המינים, אזי החזרת עדיפה, מאחר והיא מנויה ראשונה במשנה ובדברי תנא דבי שמואל (אך לא למשל בדברי בר קפרא בגמרא בבבלי שם, המונה את החזרת אחרון ברשימה!), וכן בשל דברי ר' הושעיה שמצוה בחזרת בעקבות דרשת רבא שהקב"ה חס על ישראל. 

אך דרשת ר' יונתן סותרת לכאורה את הכל. דרשת ר' יונתן היא, שהמרור דוקא דומה למצרים (ולא החזרת כמו שכתוב בירושלמי), ולכאורה הוא מחזק את רב אחא שטרח לחפש מרור דוקא. הזכרנו לעיל את דברי הר"ן, רבנו דוד וראשונים נוספים, שפירשו שכונת ר' יונתן היא לחזרת, מאחר ובענין זה הם עוסקים, ואנשים גם רגילים לקרוא לחזרת מרור. יתכן והרמב"ם פירש שמרור כאן הכונה לכלל סוגי המרור, שהרי לשיטת הרמב"ם יש מין מסוים ששם העצם הפרטי שלו הוא מרור, וכן ארבעת המינים הנוספים לו, קרואים אף הם מרור בשם העצם הכללי, ובדומה לפירוש המכתם לעיל. כונת רבינא היתה לומר לו שעל פי דרשת ר' יונתן, תוכן מצות מרור הוא אחר, ולא חוזק המרירות בשעת האכילה הוא הקובע. דברי רב אחא 'הדרנא בי' לא באו לומר שכעת הוא יהדר לחפש דוקא אחר החזרת, שהרי הדרשה לא עסקה בחזרת בדוקא, אלא שהוא לא יטרח לחפש אחר אותו מין מסוים שהוא חיפש, אלא מה שיזדמן לו. אין בדבריו שום עדיפות לחזרת או לכל מין אחר, ואשר על כן לא כתב זאת הרמב"ם. אך כאמור בסיס דברי הרמב"ם, אילו הם דברי הירושלמי.

נוסיף עוד שבמכילתא דרשב"י יב, ח נאמר:

על מצות ומרורים'- ריבה כאן מרורים הרבה: החזרת, העולשין התמכה החרחבינא והמרור.

יתכן ודברי המכילתא: 'ריבה כאן מרורים הרבה', שמשו מקור לפתיחת ההלכה ברמב"ם: 'מרורים האמורים בתורה הן', שהיא פתיחה שונה מהמשנה: 'אילו ירקות שאדם יוצא בהן ידי חובה בפסח'.

נראה שמכילתא הירושלמי ובעקבותיהם הרמב"ם נצמדו למינים שמנו חז"ל מפני שרק הם מתאימים להגדרה הכללית של המרור, תחילתו מתוק וסופו מר, או תחילתו רך וסופו קשה, ולא רצו להרחיב זאת למינים נוספים אחרים שהמאפיין שלהם הוא המרירות בלבד, ואין הם תואמים לדרשות המסבירות את תוכן מצות מרור.

מכאן שאין עיקר כונת מצות אכילת מרור, שגם אנחנו נחוש מידת מה של צער וכאב כהזדהות עם השעבוד, 

אלא שנעמיק בתוכן הדרשות, ונבין את תהליך השעבוד במצרים. היה מתוק ובסופו מר, רך וסופו קשה. ובשיא השעבוד התהפך הגלגל, ולבסוף באה הגאולה.

ד. שיטות הפוסקים- עדיפות חסה גם אם היא לא מרה 

הבנתנו בבבלי ובירושלמי שונה ממה שהבין והסיק להלכה החזון איש באורח חיים סי' קכד. לפיו, מרב אחא יש ללמוד שיש לחזר אחר הירק המר ביותר, והוא המובחר, וזהו הכלל הנאמר שם שכל דבר מר, זהו מרור. זו גם הסיבה בגמ' בפסחים קטו ע"ב שמי שבלע מצה ומרור לא יצא, ורש"י מפרש שלא טעם טעם מרור. החזו"א מקשה על הירושלמי, שאם אפשר לקחת חזרת מתוקה, אם כן מדוע אם בלע מצה ומרור לא יצא, הרי ממילא אין לחזרת טעם מרור? ומלבד זה מנין שיהיה ניתן לצאת בה ידי חובה הלא בתורה נאמר מרורים? אלא מפרש שהשאלה בירושלמי היתה מנין שיהיה מותר לאכול דבר שאיננו מרור מתחילתו ועד סוף גידולו, והתשובה היתה שאדרבה בזה שתחילתו מר וסופו מתוק, כך נזכר שעבוד מצרים יותר, וברור הוא שיוצאים בו ידי חובה רק כשאוכלים אותו כשהוא מר. על דברי החזו"א ניתן להשיב שבסכומו של דבר רב אחא חזר בו, וגם לפיו אין צורך לחפש אחר המר ביותר. הכלל האמור בבבלי בא להגדיר את כלל המינים המרים, אך אין להסיק מכאן, שיש לאכלם דוקא בזמן שהם מרירים ביותר. אין גם כל קושיא מבלע מצה ומרור שלא יצא כי לא טעם טעם מרור, מאחר ששם הכונה שהוא לא ירגיש כלל בטעם הירק שהוא אוכל, ומבלי שום קשר לחוזק המרירות שבה. כמו כן מסקנת החזו"א שגם על פי הירושלמי 'אין יוצאים בו אלא בשכבר נפול בו המרירות', אינה מוכרחת כלל, ואינה כתובה שם, ולפיו העיקר חסר. לדברינו מסקנת הירושלמי הפוכה לגמרי.

בעקבות דבריו האחרונים של רב אחא בריה דרב דרבא בבבלי, שחזר בו מכונתו לחפש דוקא את המרירתא, כותב רבנו חננאל בפסחים לט ע"א: "שמע מינה דכולי עלמא מצוה בחזרת דהיא חסא". בספר המכתם והמהר"ם חלואה שם, מצינים שיש עוד מקור לכך שהמצוה בחזרת. במשנה בפסחים י, ג נאמר: "מביאים לפניו מצה וחזרת", ומכאן שהמצוה בחזרת. נוסיף שכך גם עולה מהתוספתא בפסחים ב,כא וי,ט וכן מהירושלמי פסחים ח,א האומר 'חזרת ומצה ופסח לילה ראשון חובה', וכן מהירושלמי פסחים י,ג האומר שחזרת היא מצוה. אלא שניתן להוכיח אחרת ממקורות בהם נכתב מרור ולא חזרת, ולדוגמה המשנה בפסחים י, ח: "כל שלא אמר שלושה דברים פסח מצה ומרור", ועוד. הרי"ף (דף יא, ב ברי"ף) וכן הרא"ש בפסחים ב,יט כתבו את חמשת המינים שבמשנה (כנוסח הירושלמי) ושעדיף בחזרת. הטור באו"ח סי' תעג פוסק גם כן כך, ומוסיף שאם אין לו חזרת, יחזר אחר ראשון ראשון כפי הסדר שהם שנויים במשנה. הטור עצמו מביא את סדר חמשת המינים כפי הסדר שבמשנה בנוסח הירושלמי.

כטור פסק גם מרן בשו"ע שם סע' ה, אלא שהרמ"א מוסיף בשם האגור שאם אין לו אחד מאלו הירקות שבמשנה, יקח לענה או שאר ירק מר. הגר"א כותב שם שדברי הרמ"א הם כדעת אחרים שבבבלי. במגן אברהם שם ס"ק טו כותב שהאגור פירש שמרור שבמשנה זהו לענה אך אין מכאן ראיה שכל מין מר ראוי למרור. בחק יעקב שם ס"ק כד כותב שעל כל פנים לענין ברכה יברך רק על המנוים במשנה ושכך הסכים הש"ך והמג"א.

הרידב"ז בפירושו לירושלמי ברכות ו,א (דף מג,א), כתב שיש להשהות את החסה זמן רב באדמה כדי שתהיה מרה. בשו"ת תירוש ויצהר סי' קיז כותב שגם הרב חיים מצאנז נהג כך. כאמור לעיל אף החזו"א כתב שיש לטול מרור מר מן המובחר, אם כי שלא יהיה מר מאד כמו לענה.

כאמור לעיל, בחלק מארצות אירופה, לא גדלה חסה בתקופת הפסח, מאחר שהחסה זקוקה לחום, ובאירופה בתקופה זו עדין החורף בעיצומו. בשל כך נהגו לקחת שורש חריף הנקרא כריין, ויש אף שזיהו אותו כתמכא הנזכרת במשנה. כך כותב בתוס' יום טוב בפירושו למשנה בפסחים ב, ו: 

ואנו רגילים לפתרו בתמכא שהוא מה שקורין בל"א קריי"ן. וכן הוא מפורסם בדברי האחרונים זלה"ה. 

אך לא הכל הסכימו לזהוי זה ויצאו נגדו. כך כתב הרב צבי אשכנזי, שו"ת חכם צבי סימן קיט:

לזכות את הרבים בענין מצות אכילת מרור ראיתי כי טוב להודיע שהחזרת השנוי במשנתינו ובלשון חכמים חסא שמצוה לחזור עליו כי הוא הראש וראשון השנוי במשנתינו הוא הירק הנקרא בלשון אשכנז סאלא"ט ובלשון ספרד סאלאט"א ושם העצם שלו הוא לטוגא בכל הלשונות ששמעתי בתורגמא ואיטליא ואשכנז וספרד ופורטוגאל ובספרי הרפואות והטבע וקורין אותו לאטוגא סאלאט ואין בו שום ספק ופקפוק בעולם ויש לו הסימנים האמורים בגמ' שרף ופניו מכסיפין ותחלתו רך וסופו קשה ותחלתו מתוק וסופו מר כלענה. ומפני שבארצות אשכנז ופולוניא שהן קרות אינו מצוי בזמן הפסח לא הורגלו לקחתו לחובת מצות מרור, או מפני שלא היו בקיאין בטיב פתרון שמות הירקות כאנשי ארצות הקרובות לארץ ישראל ובבל לא ידעו מה הוא, ולקחו הקרי"ן שהוא תמכא לפ"ד מקצת חכמים
 ונפק מיניה חורבא, כי הן רבים עתה עם הארץ שאינם אוכלין אפי' כחצי זית מחמת חורפיה, ושהוא מזיק באכילתו חי ומבטלים מצות מרור ואף החרדים אל דבר ה' ואוכלים כזית מהקרי"ן מסתכנים בו.
 כי באמת במקום שחזרת שהוא האלטיגא סלאט שכיח כמו בערי אמשטרדם והמבורג ושאר ערי אשכנז אף שהוא עודנו קטן מאוד, קורא אני על הקרי"ן סכנה ואין בו מצוה וכל אשר נגע אלקים בלבו יקיים מצוה כתיקנה ויקנה האלטוגא סאלאט לשם מצות מרור אף אם הוא ביוקר: והירק שקורין בהמבורג אינדבין ובאמשטרדם אנדייבי הוא עולשין השנוי במשנתינו וגם בו יוצאין ידי חובת מצות מרור אם אין לאטוגא סאלא"ט מצוי. 

היו שהצדיקו את דברי החכם צבי, אך הורו אחרת. כך כתב בשו"ת חתם סופר חלק א (או"ח) סימן קלב:

ואודות מצות מרור בפסח, אמת נכון הדבר מ"ש החכם צבי [סי' קיט] והכי נהגו כל רבותי זצ"ל ואנו נוהגים אחריהם, אך רגיל אני לדרוש בשבת הגדול מי שאין לו אנשים מיוחדים מסוימים בעלי יראה הבודקים ומנקים אותם מרחש תולעים קטנים הנמצאים מאוד מאוד בימי פסח ואינם ניכרים לחלושי ראות, ע"כ מי שאין לו בביתו מי שיבדקנו כראוי טוב ליקח התמכא שקורין קרי"ן, ואם הוא נמנה שלישי במשנה [פסחים לט ע"א] והחסא הוא הראשון ומצוה מן המובחר, מ"מ חלילה להכשיל בלאו או בלאוין הרבה אפילו בספק משום קיום עשה דרבנן, דמרור בזה"ז דרבנן, ובפרט שאפשר לקיים שניהם ע"י תמכא שקורין קרי"ן, ואם יש רמז בחסא דחס רחמנא עלן, אנו נאמר דתמכא ר"ת תמיד מספרים כבוד אל. 

הרב יהודה אסאד, שו"ת יהודה יעלה חלק א - או"ח סימן קלט, כותב אף הוא את דברי החכם צבי, ושכך נהגו אבותיו, אך בשל החשש לתולעים כותב שיש להעדיף את החריין, "וכן אנחנו נוהגים אף שאבותינו לא עשו כן חובה עלינו לעשות כדין ולא לחוש למנהג הקדמונים בזה הענין". 

אך נראה שכיום שיש לנו חסה ללא תולעים, גם על פי פוסקים אילו יש להעדיף את החסה. 

בענין זה האריך הרב עובדיה יוסף, חזון עובדיה חלק ראשון כרך ב סי' לה, וחזר בקצרה על עיקרי הדברים בשו"ת יחוה דעת א סי' יח, והביא שם מקורות רבים הדוחים את דברי הרידב"ז והחזו"א הללו, ולפיו יש לקחת חסה למרור, וכדבריו בחזון עובדיה שם עמ' תרנו: 

אין שום ספק כלל שהחסה הנפוצה במדינתנו היא החזרת, אע"פ שהיא מתוקה ובודאי שאין לפקפק בה כלל, ומצוה מן המובחר לצאת בה ידי חובת מרור. 

כאמור, כיום השווקים מוצפים בערב הפסח בחסה ללא תולעים, והרוכשם יכול לקיים את המצוה בשלמותה וכדינה, וגם לחזק בזה את ידי החקלאים המיישבים את ארץ ישראל.  

�  על הגורמים המשפיעים על החסה להיות מרירה או לא, ראה סקירה מדעית: ד"ר אביחיל גרינברגר, "מרירות בחסה", אמונת עתיך, 22 (ניסן – אייר תשנ"ח), עמ' 17.  


�  על זיהוי המינים הללו, ראה: יהודה פליקס, כלאי זרעים והרכבה, עמ' 60-54; הנ"ל, "לזיהוי חזרת ותמכא למצוות מרור", בד"ד, 1 (תשנ"ה), עמ' 90-77. מקורות נוספים בכתביו, ואצל אחרים, ראה: יוסף תבורי, פסח דורות, עמ' 251; הנ"ל, מועדי ישראל בתקופת המשנה והתלמוד, עמ' 117-116.





�  ענין זה שהרמב"ם מחייב מין מרור, ולא טעם מרור, כתב גם הרי"ב ז'ולטי, משנת יעבץ, או"ח, סי' יז, אם כי הגיע להבנה זו ברמב"ם מכיוון אחר. הרב חנוך זונדל גרוסברג, נעם יג עמ' קפז דקדק כך גם מלשון הרמב"ם בהל' חמץ ומצה ח, ח שכתב שיש לטבול את המרור בחרוסת אך "לא ישהה אותו בחרוסת שמא יבטל טעמו". מכך שהרמב"ם כתב שלא יבטל טעמו ולא כתב טעם מרור כנוסח הגמ' בפסחים קטו ע"ב: "מבטל ליה למרוריה", מכאן שלרמב"ם צריך להרגיש את טעם הירק שהוא אוכל ולא את מרירותו.





�  אך ראה: הרב שלמה זלמן אויערבך,  ועלהו לא יבול- חלק ב עמ' שי (מכתבים): "אין לשמוע לפרופ' פליקס שתמכי הקרוי חריין לא היה כלל בזמן חז"ל ואין יוצאים יד"ח. ואעפ"כ אין שומעין לו נגד המסורת". 


�  כדי לפתור את בעית החריפות, יש המפוררים את החריין על מנת להפיג את מרירותו. כך למשל כותב הרב שלמה גאנצפריד, קיצור שולחן ערוך סימן קיח סעיף ג: "לצורך מרור נוהגין ליקח תמכא, וכיון שהוא חריף מאד יכולין לפררו במגרדת רק שיזהרו שלא יפוג לגמרי, ויש לפררו כשבאין מבית הכנסת (ועיין לעיל סימן צ"ח סעיף ג' שצריכין לפררו על ידי שינוי) ובשבת אסורין לפררו, אלא שצריכין לפררו קודם הלילה ויכסהו עד הלילה, אבל יותר טוב לקחת חזרת שהיא "חסה" ונוח לאכלו, ונקרא מרור לפי שכששוהה בקרקע נעשה הקלח מר". ראה עוד בענין שחיקת החריין: הרב אפרים כהן, שו"ת בית אפרים סימן מג; הרב שלום מבערזן, שו"ת מהרש"ם חלק ג סימן ט; הנצי"ב במרומי שדה פסחים לט ע"א; שו"ת התעוררות לתשובה חלק ב סימן קיא; משנה ברורה סימן תעג ס"ק לו; הרב מנשה קליין, בשו"ת משנה הלכות חלק ו סימן צב, וחלק ז סימן סח, ועוד. לעומתם יש שכתבו לפורר את החריין, על מנת שתפוג המרירות כמה שיותר, וכך יהיה ניתן לאכלו. ראה: רש"ש, סוכה לב ע"ב; מהרי"ל צינץ, הגדה של פסח- ברכת השיר, אשדוד תשס"א, עמ' כ- כא;  הראי"ה קוק, שו"ת אורח משפט סימן קכד. ראה מאמרי: "דרכיה דרכי נעם - כנימוק להפגת מרירות המרור בפסח", בירורים בהלכות ראי"ה, עמ' 269-263.  וראה עוד: הרב אלי כהאן, "דרכיה דרכי נעם", שנה בשנה תשנ"ז, עמ' 427-411. 





�  ראה עוד בענין זה: הרב משה הררי, מקראי קדש - הלכות ליל הסדר עמ' תי- תטו; אברהם קורמן, "חסא או כריין?" המעין, לד, ג (ניסן תשנ"ד), עמ' 51-43; יוסף שמש, "על אכילת חריין בליל הסדר", המעין, לד, ג (תמוז תשנ"ד), עמ' 65-64. 








